**Dôvodová správa**

**Všeobecná časť**

V nadväznosti na Kolektívnu zmluvu vyššieho stupňa v štátnej službe na rok 2017 (ďalej len „kolektívna zmluva“) bolo zvýšenie platových taríf štátnych zamestnancov o 4% s účinnosťou od 1. januára 2017 ustanovené nariadením vlády Slovenskej republiky
č. 365/2016 Z. z. zo 14. decembra 2016, ktoré bolo vydané na základe splnomocňovacieho ustanovenia § 113 ods. 1 zákona č. 400/2009 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon č. 400/2009 Z. z.“).

Zákonom č. 55/2017 Z. z. o štátnej službe a o zmene a doplnení niektorých zákonov (ďalej len „zákon o štátnej službe“), ktorý nadobudne účinnosť 1. júna 2017 dochádza k zrušeniu zákona č. 400/2009 Z. z. a  účinnosť strácajú aj všetky právne predpisy vydané na základe jeho splnomocňovacích ustanovení.

V tejto súvislosti je potrebné vydať nové nariadenie vlády Slovenskej republiky, ktorého účelom je s účinnosťou od 1. júna 2017 ustanoviť zvýšené platové tarify štátnych zamestnancov uvedené v prílohe č. 3 k zákonu o štátnej službe o 4%, a tak zachovať výšku platových taríf štátnych zamestnancov na rovnakej úrovni, ako sú platové tarify štátnych zamestnancov priznané na základe nariadenia vlády Slovenskej republiky č. 365/2016 Z. z., ktoré k 1. júnu 2017 stratí účinnosť.

 Návrh nariadenia vlády Slovenskej republiky, ktorým sa ustanovujú zvýšené platové tarify štátnych zamestnancov (ďalej len „návrh nariadenia vlády“) s účinnosťou od 1. júna 2017 o 4% sa predkladá na základe splnomocňovacieho ustanovenia § 159 ods. 1 zákona o štátnej službe.

Zvýšenie platových taríf štátnych zamestnancov bude mať negatívny vplyv na  rozpočet verejnej správy.

Kvantifikovaná suma finančného dopadu zvýšenia platových taríf na štátny rozpočet zodpovedá sume kvantifikovanej v doložke vplyvov k schválenému nariadeniu vlády SR č. 365/2016 Z. z. zo 14. decembra 2016. V roku 2017 predstavuje alikvotnú časť pripadajúcu na obdobie od 1. júna 2017 do 31. decembra 2017. Zvýšenie platových taríf o 4 % je zohľadnené v schválenom rozpočte na rok 2017 a v návrhu rozpočtu verejnej správy na roky 2018 až 2020.

Predložený návrh nariadenia vlády má pozitívny sociálny vplyv na hospodárenie obyvateľstva, nemá vplyv na podnikateľské prostredie, životné prostredie ani informatizáciu spoločnosti ani vplyv na služby verejnej správy pre občana.

Predkladaný návrh nariadenia vlády je v súlade s Ústavou Slovenskej republiky, s ústavnými zákonmi, nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.